Document ID: /roh_data/filtered/Laws_Ilanz.jsonl.gz/97

Reit da sanadad Surselva SA
Decisiun da fundaziun dalla vischnaunca Ilanz/Glion

Preziada presidenta dil parlament

Stimadas parlamentarias, stimai parlamentaris

Situaziun da partenza

Il sistem da sanadad en Svizra ei en ina fasa da transformaziun – oz ed egl avegnir. Pervia da differentas influenzas e circumstanzias fluctuontas vegn ei adina pli grev da garantir in provediment da sanadad cumplessiv da qualitad:

Quels svilups freinan buca avon la Surselva. Novas sfidas per ils furniturs da prestaziuns dat ei gia: il tema dalla munconza da persunal dil fatg survegn ina muntada fetg gronda en Surselva, denter auter pervia dil svilup demografic e l'aulta quota d'emigraziun. Sche persunal croda ora a cuorta vesta, ei il manteniment dil provediment gia periclitaus punctualmein. Il medem mument vegnan las pretensiuns professiunalas adina pli cumplexas (el camp dalla transformaziun) – in svilup digital individual per instituziuns pintgas ei a media vesta negina via.

Il medem mument creschan las pretensiuns per ademplir las spetgas publicas enviers la qualitad: la populaziun che vegn adina pli veglia e las malsognas multiplas (cronicas) che stattan en connex cun quei pretendan adina pli consequentamein ina coordinaziun optimada dalla via dil pazient sur plirs furniturs da prestaziuns e persunas da contact (p.ex. survetsch social).

La finala han era regulaziuns pli severas davart il diember minimal da cass sco era il trend a survetschs ambulonts engrevgiau ch'il spital regiunal ha saviu contonscher l'occupaziun necessaria. En connex cun quei eis ei adina pli pretensius d'ademplir las pretensiuns da cuosts. Il futur dil spital vegn aschia mess en damonda – sper las consequenzas per il provediment da sanadad damaneivel dil domicil havess ina serrada era consequenzas negativas per la plazza economica ed il turissem ella regiun.

Actualmein stattan ils svilups numnai aunc all'entschatta; els vegnan egl avegnir denton a s'intensivar aschia ch'il status quo dil provediment da sanadad che funcziuna oz en Surselva vegn a media vesta buca pli a saver ademplir las pretensiuns. Largias el provediment san ins lu buca pli excluder.

Reit da sanadad Surselva

Per prender per mauns quellas sfidas vala ei perquei da lantschar gia oz in concept cumplessiv da provediment niev ed innovativ. Ils furniturs da prestaziuns sco era l'uniun da vischnauncas SanaSurselva proponan da fundar ina societad da menaschi communabla. Quella pussibilitescha a cuorta vesta meglieraziuns concretas da posts impurtonts dil sistem da sanadad ed unescha a liunga vesta la gestiun strategica ed operativa dallas instituziuns actualas; in svilup persistent dil sistem da sanadad or d'ina perspectiva regiunala vegn aschia garantida.

La primavera 2021 ha l'uniun da vischnauncas SanaSurselva lantschau il project «Reit da sanadad Surselva – Gesundheitsnetz Surselva» ed elaborau quel en pliras fasas ensemen cun ils furniturs da prestaziuns locals. Las finamiras surordinadas e renconuschidas dil project ein:

garantir in provediment da sanadad per la populaziun dalla Surselva d'aulta qualitad che corrispunda als basegns

rinforzar la reit dallas instituziuns da sanadad en Surselva

realisar las finamiras dalla politica da sanadad dil cantun (transferir la gestiun strategica ed operativa en in'organisaziun e sviluppar quella)

La realisaziun dalla reit da sanadad capeta pass per pass. Igl emprem pass naven digl 1. d'october 2023 cumpeglia la fundaziun dalla societad anonima «Reit da sanadad Surselva». Ella fuorma la basa per sviluppar vinavon l'organisaziun en direcziun dil maletg empalont. Aschia vegnan tut las iniziativas (pool da collaboraturas e collaboraturs, infrastructura dad ICT communabla, post da coordinaziun, etc.) elaboradas dallas instituziuns da sanadad per il project messas sut in tetg. Las instituziuns actualas e lur direcziuns restan en funcziun.

Suenter haver adempliu las premissas dil maletg empalont igl 1. da schaner 2026 vegn la gestiun strategica ed operativa ad esser ella responsabladad dalla Reit da sanadad Surselva. Ei suonda ina surdada dalla gestiun dallas instituziuns da sanadad alla Reit da sanadad; las immobilias existentas restan el possess dallas unitads da dretg oriundas. Prestaziuns da sanadad ed il contact cun la populaziun succedan vinavon al liug dallas singulas sedias.

Fuorma giuridica e structura organisatoria

La Reit da sanadad vegn fundada sco societad anonima; igl ei la finamira da stipular in intent buca suttamess alla taglia.

Ord vesta dalla gruppa da lavur pussibilitescha la fuorma giuridica dalla societad anonima, cumparegliau cun la fuorma giuridica dalla fundaziun che fuss era in'opziun, ina flexibilitad pli gronda en cass da midadas organisatorias sco era ina habilitad d'agir pli agila (senza stuer discussiunar cun la survigilonza dallas fundaziuns).

La societad anonima ei el possess d'in acziunariat. Ils acziunaris elegian il gremi directiv strategic, il cussegl administrativ. Quel nominescha las persunas ch'ein responsablas per la gestiun e la substituziun da quella.

Acziunariat

La radunonza generala ei igl organ suprem dalla Reit da sanadad e secumpona dils acziunaris participonts ni da lur representants.

Agen capital (corrispundent alla valur reala)

Cussegl administrativ

Il cussegl administrativ dalla Reit da sanadad consista da 5 tochen 7 persunas:

3 tochen 5 experts dil fatg independents, da preferenza cun in connex regiunal

2 commembers politics dalla SanaSurselva (cun in connex aschi grond sco pusseivel cun il sectur da sanadad), da preferenza commembers da suprastonza

Finanziaziun dalla Reit da sanadad Surselva SA egl emprem pass da svilup

Per saver menar la Reit da sanadad Surselva egl emprem pass da svilup vegn schazegiau il suandont basegns da resursas (incl. prestaziuns socialas):

Finanziaziun annuala dil budget operativ

Digl october 2023 tochen il december 2025 ston ins plinavon quintar cun cuosts unics da circa CHF 500'000 per la transformaziun (fundaziun d'ina SA, tscherca da persunal, accumpignament da projects extern, cussegliaziun giuridica). Analog al process d'entochen ussa lubescha la basa legala actuala d'adossar ina mesadad dils cuosts da transformaziun allas vischnauncas (via SanaSurselva) e l'autra mesadad al cantun Grischun.

Decisiun dalla suprastonza communala

Alla sesida dils 14 d'uost 2023 ha la suprastonza communala priu enconuschientscha dil concept e dallas statutas dalla Reit da sanadad Surselva SA e decidiu che la vischnaunca dad Ilanz/Glion separticipeschi alla fundaziun dalla Reit da sanadad Surselva SA.

Proposta

La suprastonza communala propona al parlament communal:

da prender enconuschientscha dil conclus dalla suprastonza communala da separticipar alla fundaziun dalla Reit da sanadad Surselva SA.

	Ilanz/Glion, ils 14 d'uost 2023	Suprastonza communala Ilanz/Glion

	

	

	

	

	

	

	

	

	

	

	Aschuntas:

	concept Reit da sanadad Surselva SA

2

1